អំពីការណាត់ជួប**ថ្មី**

តើគ្លីនិកឯកទេសគឺជាអ្វី?

គ្លីនិកឯទេសគឺជាគ្លីនិកវេជ្ជសាស្ត្រដែលលោកអ្នកអាចទៅជួបវេជ្ជបណ្ឌិតឯកទេស អ្នកវិជ្ជាជីវៈសម្ព័ន្ធសុខភាព ឬគិលានុបដ្ឋាក អំពី​បញ្ហាសុខភាពជាក់លាក់ណាមួយ។ លោកអ្នកត្រូវមានលិខិតបញ្ជូនពីវេជ្ជបណ្ឌិតព្យាបាល​ជំងឺ​ទូទៅ (GP) ឬវេជ្ជបណ្ឌិតគ្រួសាររបស់​លោកអ្នក ឬពីបុគ្គលិកថែទាំសុខភាពឯទៀត ដើម្បីទៅជួបគ្រូពេទ្យឯកទេសណាមួយ។ គ្លីនិកឯកទេសក៏ត្រូវបានហៅផងដែរថា គ្លីនិក‘outpatient’ (អ្នកជំងឺមិនស្នាក់នៅក្នុងគ្លីនិក)។

តើមានអ្វីកើតឡើងនៅឯការណាត់ជួបជាមួយគ្លីនិក?

វេជ្ជបណ្ឌិតឯកទេស អ្នកវិជ្ជាជីវៈសម្ព័ន្ធសុខភាព ឬគិលានុបដ្ឋាកមួយរូប នឹងពិភាក្សាជាមួយលោកអ្នកអំពី​សុខភាពរបស់លោក  
អ្នក។ ជួនកាល លោកអ្នកប្រហែលជាជួបអ្នកវិជ្ជាជីវៈសុខភាពពីរឬបីនាក់។ អ្នកទាំងនេះអាចរៀបចំការធ្វើតេស្តសម្រាប់លោកអ្នកឬការព្យាបាលឯទៀត។ លោកអ្នកអាចពិសារអាហារឬភេសជ្ជៈមុនពេលការណាត់ជួបរបស់លោកអ្នក លើកលែងតែយើងប្រាប់លោកអ្នកមិនឱ្យធ្វើយ៉ាងនេះ។

**តើមានអ្វីកើតឡើងបើខ្ញុំមិនអាចទៅជួបតាមការណាត់ជួបរបស់ខ្ញុំ?**

សូមប្រាប់យើងឱ្យបានរហ័សតាមលទ្ធភាព បើលោកអ្នក**មិនអាចទៅជួប**តាមការណាត់ជួប។ លោកអ្នកអាចទាក់ទង​យើង​ដើម្បី​លុបចោលឬធ្វើពេលណាត់ជួបថ្មីមួយ។ យើងអាចផ្ដល់​ពេលណាត់ជួបរបស់លោកអ្នកទៅឱ្យជនម្នាក់ទៀតដែលអាចទៅជួប  
បាន។ ការធ្វើដូចនេះជួយយើងក្នុងការកាត់បន្ថយពេលរង់ចាំសម្រាប់ជនរាល់រូប។ បើលោកអ្នកមិនអញ្ជើញទៅកាន់**ការណាត់ជួប 2 លើក** ហើយមិនបានប្រាប់យើងជាមុនទេនោះ លោកអ្នកនឹង**មិនទទួលបានការណាត់ជួបមួយទៀត​**ឡើយ។ លោកអ្នកនឹងត្រូវមានលិខិតបញ្ជូនថ្មីមួយ។

**តើខ្ញុំត្រូវត្រៀមខ្លួនយ៉ាងណាសម្រាប់ការណាត់ជួបរបស់ខ្ញុំ?**

លោកអ្នកអាចសរសេរទុកនូវសំណួរណាមួយដែលលោកអ្នកចង់សួរគ្រូពេទ្យឯកទេសរបស់លោកអ្នក។ លោកអ្នកក៏អាចយកសមាជិកគ្រួសារឬមិត្តភក្តិណាមួយទៅជាមួយសម្រាប់ការណាត់ជួបនេះផងដែរ។ សូមអញ្ជើញទៅដោយមានការត្រៀមខ្លួននៅនឹងថ្ងៃណាត់ជួបរបស់លោកអ្នក។ សូមយកទៅជាមួយនូវបញ្ជីថ្នាំពេទ្យ លទ្ធផលតេស្តនិងរូបថតស្កែនដែលពាក់ព័ន្ធ ព្រមទាំងឈ្មោះនិងអាសយដ្ឋាននៃវេជ្ជបណ្ឌិតព្យាបាលជំងឺទូទៅ (GP) របស់លោកអ្នក។

**តើខ្ញុំត្រូវធ្វើអ្វី បើខ្ញុំត្រូវការជំនួយបន្ថែម?**

សូមប្រាប់យើងបើសិនជា

* លោកអ្នកមានពិការភាពណាមួយ
* លោកអ្នកត្រូវការអ្នកបកប្រែភាសាឬជំនួយវប្បធម៌ឯទៀត
* លោកអ្នកត្រូវការជំនួយយានដឹកជញ្ជូន

**តើមានអ្វីកើតឡើងបើខ្ញុំត្រូវការអ្នកបកប្រែភាសា?**

សូមប្រាប់យើង បើលោកអ្នកត្រូវការអ្នកបកប្រែភាសា ហើយយើងអាចផ្ដល់ជូនអ្នកបកប្រែភាសាម្នាក់​សម្រាប់ការណាត់ជួបរបស់លោកអ្នក។ ជួនកាលលោកអ្នកអាចត្រូវការប្រើអ្នកបកប្រែភាសាតាមទូរសព្ទ។ អ្នកបកប្រែភាសាមិនគិតថ្លៃទេ បើលោកអ្នកមាន Medicare Card ដែលប្រើការបាននៅគ្រាសព្វថ្ងៃ។

តើខ្ញុំត្រូវបង់ប្រាក់សម្រាប់ការណាត់ជួបរបស់ខ្ញុំឬទេ?

អ្នកជំងឺដែលមាន Medicare card ដែលប្រើការបាននៅគ្រាសព្វថ្ងៃ មិនចាំបាច់បង់ប្រាក់ទេ។ បើលោកអ្នកគ្មាន Medicare Card ឬលោកអ្នកជាភ្ញៀវបរទេស សូមប្រាប់យើងខ្ញុំ ដោយសារតែលោកអ្នកត្រូវបង់ថ្លៃសម្រាប់ការណាត់ជួបរបស់លោកអ្នក។

តើមានអ្វីកើតឡើងនៅក្រោយពីការណាត់ជួបរបស់ខ្ញុំ?

គ្រូពេទ្យឯកទេសរបស់លោកអ្នកនឹងប្រាប់លោកអ្នក បើគេត្រូវការជួបលោកអ្នកសាជាថ្មីទៀត។ គ្រូពេទ្យឯកទេសនឹងពិភាក្សាជាមួយលោកអ្នកអំពីអ្វីៗដែលនឹងកើតមានឡើងនៅគ្រាបន្ទាប់ និងអ្វីៗដែលលោកអ្នកចាំបាច់ត្រូវធ្វើ។

យើងនឹងផ្ដល់ព័ត៌មានអំពីការថែទាំលោកអ្នកទៅកាន់ GP របស់លោកអ្នក និង

អ្នកវិជ្ជាជីវៈសុខភាពឯទៀតដែលពាក់ព័ន្ធនឹងការថែទាំលោកអ្នក។